KIRJALLINEN KYSYMYS E-2293/02 esittäjä(t): Ian Hudghton (Verts/ALE) komissiolle. Eläinten hyvinvointi kuljetusten aikana ja paikallisen teurastamon tarve Skotlannin läntisillä saarilla.



Virallinen lehti nro 028 E , 06/02/2003 s. 0215 - 0216



KIRJALLINEN KYSYMYS E-2293/02 esittäjä(t): Ian Hudghton (Verts/ALE) komissiolle (25. heinäkuuta 2002) Aihe: Eläinten hyvinvointi kuljetusten aikana ja paikallisen teurastamon tarve Skotlannin läntisillä saarilla Kun otetaan huomioon neuvoston direktiivi 95/29/EY(1) eläinten suojelemisesta kuljetuksen aikana annetun direktiivin 91/628/ETY(2) muuttamisesta ja Skotlannin mantereen ja läntisten saarien välisillä laivaväylillä usein koetut vaikeat sääolot, yhtyykö komissio siihen käsitykseen, että saarilta puuttuvat paikalliset teurastusmahdollisuudet aiheuttavat osaltaan sen, että eläimiä joudutaan kuljettamaan pitkiä matkoja mantereelle teurastettavaksi? Voiko komissio ottaa lähemmin kantaa siihen, miten EU yhdessä Skotlannin parlamentin ja saarten paikallisviranomaisen (Comhairle nan Eilean Siar) kanssa voisi tukea pienten paikallisten teurastamoiden ja liikkuvien teurastamoiden perustamista saarille, jotta matka-ajat saadaan mahdollisimman lyhyiksi ja voidaan parantaa eläinten hyvinvointia ja kansanterveyttä? (1) EYVL L 148, 30.6.1995, s. 52. (2) EYVL L 340, 11.12.1991, s. 17. David Byrnen komission puolesta antama vastaus (25. syyskuuta 2002) On selvää, että koska Skotlannin läntisillä saarilla ei ole teurastamoita, kuljetusajoista tulee pitkiä, kun eläimet joudutaan kuljettamaan teurastettavaksi mantereelle. Arvoisa parlamentin jäsen pyytää komissiota ottamaan kantaa pienten paikallisten teurastamoiden ja liikkuvien teurastamoiden perustamiseen. Tämän osalta komissio haluaa todeta, että terveyttä koskevista ongelmista yhteisön sisäisessä tuoreen lihan kaupassa 26. kesäkuuta 1964 annetun neuvoston direktiivin 64/433/ETY(1) 4 artiklan nojalla ja saman direktiivin 3 artiklasta poiketen voidaan paikallisissa teurastamoissa soveltaa väljempiä määräyksiä sillä edellytyksellä, että lihaa pidetään kaupan maan omalla alueella. Liikkuvissa teurastamoissa saa yhteisön voimassa olevan lainsäädännön mukaan teurastaa poroja mutta ei kotieläimiä. Komissio tähdentää, että kansanterveyssääntöjen yleinen noudattaminen on edelleen perusta kaikkien tukitoimien toteutettavuudelle. Pienten paikallisten teurastamojen perustamiseen myönnettävästä tuesta mainittakoon, että Skotlannin ylämaata ja saaria (Highlands and Islands) koskevan, tavoitteen 1 mukaisen rakennerahasto-ohjelman yhteydessä voidaan myöntää yhteisön rahoitusta investointeihin Maataloustuotteiden jalostuksen ja kaupan pitämisen parantaminen -toimenpiteestä (Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17. huhtikuuta 1999 annetun neuvoston asetuksen (EY) N:o 1257/1999(2) 2528 artikla). Toimenpiteen tavoitteisiin kuuluvat mm. markkinointikanavien tai jalostusmenettelyjen parantaminen tai järkiperäistäminen, terveyteen liittyvien edellytysten parantaminen ja seuranta sekä maataloustuotteille tarkoitettujen uusien myyntikanavien avaamisen edistäminen. Ohjelmaa laadittaessa alueellinen yhteistyökumppani lisäsi tavoitteisiin mm. paikallisille raaka-aineille saatavan paremman lisäarvon ja sellaisten investointien edistämisen, joilla luodaan ja säilytetään työpaikkoja alueella. Vaikka komissio onkin hyväksynyt kyseisen ohjelman, vastuu toimenpiteiden toteuttamisesta ja hankkeiden valinnasta on täysin Skotlannin viranomaisilla. (1) EYVL P 121, 29.7.1964. (2) EYVL L 160, 26.6.1999.